Spørsmål om bytteforholdet ved fisjon kan baseres på bokførte eller virkelige verdier
Dato: 2005-06-27

Sammendrag: juni 2005 (BFU 35/05) Skattyter eide alle aksjene i et selskap som hadde tre datterselskap. Alle datterselskapene drev byggvareforretning i egne anlegg/lokaler. Skattyter ønsket en fremtidig konsernstruktur hvor eiendomsvirksomheten var skilt fra byggvareforretningene, og hvor byggvareforretningene ble drevet i regi av fire heleide datterselskap. Dette var planlagt gjennomført ved overføring av skattyters personlig eide aksjer til et nystiftet holdingselskap og etterfølgende fisjoner og fusjoner. Skattedirektoratet mente at ved de planlagte fisjoner i konsernet måtte bytteforholdet settes til virkelige verdier. Bokførte verdier kunne ikke legges til grunn.

Innsenders fremstilling av faktum og jus På bakgrunn av de opplysninger som er gitt i anmodningen, legges det til grunn at skattyter eier alle aksjene i A AS, som igjen eier 100 % av aksjene i B AS, C AS og D AS. Alle datterselskapene har en kombinert virksomhet hvor det drives byggvarevirksomhet i egne anlegg/lokaler. Skattyters personlige eide aksjer i A AS vil bli overført til et nystiftet holdingselskap i medhold av overgangsregel E til skatteloven § 2-38. Det ønskes en fremtidig konsernstruktur hvor Eiendomsvirksomheten er skilt fra den øvrige driften, dvs. byggvarebutikkene. Byggvareforretningene drives i regi av fire heleide datterselskaper, hvilket innebærer at A Holding AS er morselskapet, A Eiendom AS er datterselskapet og de fire datterdatterselskapene er A AS, B AS, C AS og D AS. Dette gjøres ved at alle de nåværende ”kombinerte” eiendomsselskapene og byggvareforretningene fisjoneres (skattefri fisjon etter skatteloven § 11-4) slik at det blir åtte selskaper, fordelt på to underkonsern - ett ”eiendomskonsern” og ett ”byggvarekonsern”, hvert med et morselskap og tre heleide datterselskaper. Alle selskapene i ”eiendomskonsernet” planlegges fusjonert gjennom en mor-/datterselskapsfusjon. For å komme frem til den ønskede konsernstrukturen overdrar A Holding AS sine aksjer i A AS (byggvareforretningen) - som eier alle aksjene i de øvrige byggvareforretningsselskapene - til A Eiendom AS. Dernest overdrar A AS sine aksjer i de underliggende byggvareforretningselskapene B AS, C AS og D AS, til A Eiendom AS. Alle disse aksjeoverdragelsene opplyser innsender er skattefrie. Innsender påpeker at skatteloven § 11-1 nr. 2 krever at en skattefri fusjon må gjennomføres på lovlig måte etter selskapsrettslige og regnskapsrettslige regler. Fisjonen blir å regnskapsføre med kontinuitet da den er å anse som en omorganisering uten endret eierskap. Nominell og innskutt aksjekapital blir etter skatteloven § 11-8 nr. 1 å fordele i forhold til nettoverdiene i selskapene. Fritaksmetoden og overgangsregel E til skatteloven § 2-38 medfører at alle transaksjoner i forbindelse med selskapsaksjonærs realisasjon av aksjer er unntatt fra beskatning overføring av utbytte fra aksjeselskap til selskapsaksjonær er unntatt fra beskatning skattemessig inngangsverdi og skatteposisjoner for øvrig knyttet til aksjer, skattemessig inngangsverdi på underliggende aksjer samt skattemessig innskutt kapital i de underliggende konsernselskapene, er knyttet til holdingselskapet og holdingselskapets personlige aksjonærer. Innsender kan ikke se at skatteposisjonene, som skattemessig inngangsverdi på aksjene og skattemessig innskutt kapital i selskapene, har noen selvstendig betydning for selskaper eller for selskapsaksjonærer i en slik konsernstruktur. Eventuelle fremtidige aksje- eller egenkapitaltransaksjoner vil heller ikke påvirke dette forholdet. En fordeling av skattemessig inngangsverdier eller andre skatteposisjoner knyttet til aksjene eller skattemessig innskutt kapital, som kan avvike fra fordelingen av reelle, underliggende (markeds-)verdier, kan så langt innsender ser, ikke påvirke fremtidig beskatning av de selskapene eller de selskapsaksjonærer som deltar i fisjonene. Skattedirektoratet har i Utv. 2002 side 600 avgitt følgende uttalelse: ”Legges bokførte verdier til grunn ved fastsettelsen av antall vederlagsaksjer i det overtakende selskap, vil dette således kunne resultere i reelle verdioverføringer mellom gamle og nye aksjonærer. Anvendes bokførte verdier i en situasjon hvor disse ikke reflekterer reelle verdier, antar Skattedirektoratet dette vil utgjøre et brudd på den skatterettslige kontinuitetsforutsetningen. Ved fusjon av heleide datterselskaper ( …..) vil reelle verdioverføringer mellom aksjonærgrupper ikke være aktuelt. Spørsmålet vil likevel ha skattemessig betydning også i slike situasjoner, ved at bruk av bokførte verdier vil kunne innebære reelle verdioverføringer mellom gamle og nyutstedte aksjer. Det vil i så fall ikke være kontinuitet i reelle verdier bak hver enkelt aksje. Direktoratet antar derfor at bruk av bokførte verdier som grunnlag for å fastsette bytteforholdet kan innebære brudd på den grunnleggende kontinuitetsforutsetning også ved fusjon av heleiede datterselskaper.” Sentralskattekontoret for storbedrifter har i 2000 avgitt følgende uttalelse (Utv. 2001 side 263): ”Et aksjeselskap A skulle fusjoneres inn i et heleiet datterselskap. Spørsmålet gjaldt beregning av bytteforholdet ved utstedelse av vederlagsaksjer i As morselskap. Selskapet la til grunn at bytteforholdet kunne baseres på forholdet mellom bokførte verdier i selskapene. Dette var begrunnet med at eierforholdene tilsa at verdsettelse etter virkelige verdier ikke ville få betydning i denne saken. Selskapet ønsket en bekreftelse på at denne fremgangsmåten var uproblematisk i forhold til skattemessige vurderinger. Sentralskattekontoret forutsatte innledningsvis at øvrige vilkår for å kunne godkjenne fusjonen som skattefri etter sktl. § 11-2 (selsktl.§ 8-2) var til stede. Kontoret var enig med selskapet i at bytteforholdet mellom de fusjonerte selskapene ikke fikk betydning i nærværende sak, da alle aksjene var eid av samme aksjonær og det således ikke var nødvendig å beregne et bytteforhold på bakgrunn av virkelige verdier. Kontoret presiserte at man kun hadde vurdert hvorvidt bytteforholdet kunne baseres på bokførte verdier istedenfor virkelige i forhold til reglene om skattefri fusjon. Andre selskaps- eller skatterettslige forhold var ikke vurdert.” Innsender påpeker at det fremgår av redegjørelsen ovenfor at en fisjon som over beskrevet ikke vil få noen konsekvenser for den personlige (skattepliktige) aksjonæren. Eventuelle verdioverføringer mellom selskapene ned i konsernet får ikke betydning for beskatningen, da selskapsaksjonærer ikke er skattepliktig for slik inntekt. Det bes derfor om en bindende forhåndsuttalelse knyttet til følgende forhold: Kan bokførte verdier eller en annen tilsvarende forenklet modell for å estimere det relative verdiforholdet/bytteforholdet, legges til grunn for fastsettelse av bytteforholdet ved de ovenfor beskrevne fisjonene, når disse vedtas og gjennomføres som tidligere beskrevet, dvs: Det etableres et holdingselskap etter overgangsregel E til § 2-38. Den opprinnelige personlige aksjonæren  eier 100 % av aksjene i det nystiftede holdingselskapet. Holdingselskapet eier 100 % av aksjene i A Eiendom AS, som igjen eier 100 % av aksjene i de øvrige datterselskapene. Skattedirektoratets vurderinger Skattedirektoratet skal i det følgende ta stilling til spørsmålet om bytteforholdet ved fisjon av selskaper i konsernet, som beskrevet ovenfor, kan baseres på forholdet mellom bokførte verdier eller annen forenklet modell, istedenfor virkelig verdi som nevnt i skatteloven § 11-8 første ledd. Det forutsettes at de øvrige vilkår i skatteloven kap. 11 er oppfylt samt at transaksjonene gjennomføres korrekt regnskapsrettslig og selskapsrettslig. Direktoratet tar ikke stilling for øvrig til den skisserte omstrukturering. Skattedirektoratet forutsetter at det er forsvarlig å regnskapsføre med kontinuitet, da omorganiseringen skjer under uendret eierskap. Etter skatteloven § 11-8 er vilkåret for en skattefri fisjon at aksjekapitalen må fordeles i samme forhold som nettoverdiene fordeles imellom de selskaper som videreføres. Dette er nærmere begrunnet i Ot.prp. nr. 71(1995-96) side 35, pkt. 2.3.7.4. med at den reelle og skattemessige verdi for hver aksjonærs andel skal være den samme før og etter fisjonen. I Skattedirektoratets uttalelse i Utv. 2002 side 600 er dette fulgt opp. Det er et vilkår for skattefri fisjon etter skatteloven §§ 11-1 flg. at det foreligger kontinuitet på aksjonær- og selskapsnivå. Direktoratet er av den oppfatning at innføring av fritaksmetoden ikke endrer grunnlaget for denne fortolkning av kontinuitetskravet i skatteloven § 11-7. Finansdepartementet gir uttrykk for dette i uttalelse av 7. februar 2005, inntatt i Utv. 2005 side 373. Ved en fisjon basert på bokførte verdier vil det ikke foreligge kontinuitet i reelle verdier bak hver enkelt aksje. Konklusjon Ved den planlagte fisjon av selskaper i konsernet må bytteforholdet baseres på de virkelige verdier.